РЕГЛАМЕНТ (ЕС) 2021/1098 НА КОМИСИЯТА

от 2 юли 2021 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от 24-епибрасинолид, екстракт от луковици от Allium cepa L., цифлуметофен, флудиоксонил, флуроксипир, натриев 5-нитрогваиаколат, натриев o-нитрофенолат и натриев p-нитрофенолат във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества („МДГОВ“) за флудиоксонил, флуроксипир, натриев 5-нитрогваиаколат, натриев o-нитрофенолат и натриев p-нитрофенолат са определени в приложение II към Регламент (ЕО) № 396/2005 МДГОВ за цифлуметофен са установени в част А от приложение III към посочения регламент. За 24-епибрасинолид и екстракт от луковици от Allium cepa L. не са определени конкретни МДГОВ в Регламент (ЕО) № 396/2005 и тези вещества не са включени в приложение IV към посочения регламент, поради което се прилага стойността по подразбиране от 0,01 mg/kg, определена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество цифлуметофен, при цитрусови плодове, кайсии, праскови, домати, патладжани, краставици и хмел, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на флудиоксонил такова заявление бе подадено за употребата му при плодове от черен бъз. По отношение на флуроксипир такова заявление бе подадено за употребата му при сибирски лук/лук резанец/салатен лук, листа от целина, магданоз, мащерка, босилек и ядливи цветя. По отношение на натриев 5-нитрогваиаколат, натриев o-нитрофенолат и натриев p-нитрофенолат такова заявление бе подадено за употребата му при трапезни маслини и маслини за производство на масло.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите по оценката, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки, като ги направи и обществено достъпни.

(6) По отношение на всички заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Той взе предвид най-актуалната информация относно токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните продукти.

(7) В контекста на одобряването на активното вещество 24-епибрасинолид в обобщеното досие бе включено заявление за МДГОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (3). Това заявление беше подложено на оценка от съответната държава членка съгласно член 11, параграф 2 от посочения регламент. Органът направи оценка на заявлението и представи заключение във връзка с партньорската проверка на оценката на риска от употребата на активното вещество като пестицид, като препоръча веществото 24-епибрасинолид да бъде включено в приложение IV към Регламент (ЕО) № 396/2005 (4).

(8) Екстрактът от луковици от Allium cepa L. беше одобрен като основно вещество с Регламент за изпълнение (ЕС) 2021/81 на Комисията (5). Не се очаква условията за употреба на това вещество да доведат до наличието на остатъчни вещества от него в храни или фуражи, които може да представляват риск за потребителя. Поради това е целесъобразно екстрактът от луковици от Allium cepa L. да бъде включен в приложение IV към Регламент (ЕО) № 396/2005.

(9) Въз основа на обоснованите становища и на заключенията на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) Поради това Регламент (ЕО) № 396/2005 следва да бъде съответно изменен.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 2 юли 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue levels for cyflumetofen in various crops (Обосновано становище относно изменението на съществуващите максимално допустими граници на остатъчни вещества от цифлуметофен в различни култури). EFSA Journal (Бюлетин на ЕОБХ) 2021;19(2):6373.

Reasoned opinion on the modification of the existing maximum residue levels for fludioxonil in elderberries (Обосновано становище за изменението на съществуващата максимално допустима граница на остатъчни вещества за флудиоксонил при плодове от черен бъз). EFSA Journal (Бюлетин на ЕОБХ) 2020;18(7):6175.

Reasoned opinion on the modification of the existing maximum residue levels for fluroxypyr in chives, celery leaves, parsley, thyme and basil and edible flowers (Обосновано становище относно изменението на съществуващите максимално допустими граници на остатъчни вещества от флуроксипир при сибирски лук/лук резанец/салатен лук, листа от целина, магданоз, мащерка, босилек и ядливи цветя). EFSA Journal (Бюлетин на ЕОБХ) 2020;18(10):6273.

Reasoned opinion on the modification of the existing maximum residue levels for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds) in table olives and olives for oil production (Обосновано становище относно изменението на съществуващите максимално допустими граници на остатъчни вещества от натриев 5-нитрогваиаколат, натриев o-нитрофенолат и натриев p-нитрофенолат при трапезни маслини и маслини за производство на масло). EFSA Journal (Бюлетин на ЕОБХ) 2020;18(11):6313.

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(4) Заключение във връзка с рецензията на оценката на риска от употребата на активното вещество 24-епибрасинолид като пестицид. EFSA Journal (Бюлетин на ЕОБХ) 2020;18(6):6132.

(5) Регламент за изпълнение (ЕС) 2021/81 на Комисията от 27 януари 2021 г. за одобряване на основното вещество екстракт от луковици от Allium cepa L. в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 29, 28.1.2021 г., стр. 12).